কথা। আশিতে এমন বিবিধ গল্পে মহাশ্বেতার জীবনদর্শনের পুনরাবৃত্তি ঘটলেও একপ্রকার ইতিহাসের আনুগত্যকে উচ্চতায় ছড়িয়ে দেন নিবিড় শিল্পকৌশলে। এর মধ্যে তাঁর টেরোড্যাকটিল আবার ফিরে আসে। টেরোড্যাকটিল, পূরণ সহায় ও পিরথা উপন্যাসে তিনি লেখেন : ‘ভারতের আদিবাসীদের দেশের মানচিত্র থেকে মুছে ফেলার কাজ প্রায় সম্পূর্ণ আজ, নতুন শতকে।… টেরোড্যাকটিলকে আসতেই হতো। পৃথিবীতে জীবসৃষ্টির আদিপর্ব থেকে ১৯৮০-র দশকে মধ্যভারতে তাকে আসতেই হতো আদিবাসীদের মৃত পূর্বপুরুষদের আত্মার উদ্বেগ জানাতে। কিন্তু সে এ-কথাও আমাদের স্মরণ করিয়ে দেয় যে, আমাদের অসিস্তও বিপন্ন ছিল, তোমরাও আজ বিলুপ্তির সম্মুখীন। পূরণ সহায় এক সাংবাদিক।… আর ‘পিরথা’ শব্দটি পৃথিবীর সমার্থক…।’ টেরোড্যাকটিল একই সঙ্গে মিথ ও প্রতীক, এক বিবেকী সাংবাদিক যে কোনো কিছু করতে একেবারে অসমর্থ আর এই পৃথিবী (ভারতবর্ষ) এক আদিতম জাতিদের জগৎ – এই নিয়ে এ-উপন্যাস।